-“Шинэ эргэлт” танай аймагт хэр өрнөсөн бэ? -Мал тариалангийн яамны сайд Х.Чойбалсан тэргүүтэй, орос зөвлөх дагалдсан, Бадмаев гэдэг орчуулагчтай, Сангийн яамны орлогч сайд, эмэгтэй Цагаанхүү бүрэлдэхүүнтэй Төв хороо, ЗГ-ын төлөөлөгчид ирсэн байв. Үүний өмнөхөн МАХН-ын Төв хороо, Намын төв хянан байцаах комиссын онц гуравдугаар бүгд хурал хуралдаж нугалаа, завхралыг засах, шинэ эргэлтийн бодлогыг хэрэгжүүлэх шийдвэр гаргасан юм билээ. Баруун дөрвөн аймаг, Архангай, Өвөрхангай, Хөвсгөл, Завханд хувьсгалын эсэргүү бослого, үймээн гарч дуулиан болсон байлаа. Тэгэхэд “Коминтернээс МАХН-д захидал ирүүлсэн юм гэнээ” гэсэн яриа байсан. Уг захидалд “Монгол улс ямар байх вэ” гээд “Монгол нь шинэ маягийн хөрөнгөтний ардчилсан БНУ-ын шинжтэй тогтнож чадна” гэж заасан гэдэг. Хэсэгтээ энэ чиг шугамыг баримталсан. Одоогийн бодлоготой тохирч байсан нь эдүгээ сонин санагддаг юм. “Шинэ эргэлт” эрч хүчээ авч хамтрал, коммуныг тараасан. Лам нарыг хар болгохыг больсон. “Уургын улаа” хэмээх албанаас ядуусыг чөлөөлсөн. МАХН-ын 3-р шалгалт явагдав. Намын хорооын зааварлагч байсны хувьд уг шалгалтыг сайн мэдэх юм. Аймгийн төвд босгосон том эрээн асарт шалгалт явагдана. Хүмүүс дураараа орж гарч, хавь ойр нь морь мал багширч, олны хөл үймж, хөдөлгөөнтэй, чөлөөтэй басхүү нам тайван байсан юм. Хааяа Чойбалсан биеэр ирж шалгалтанд сууна. Намын гишүүд асуултад хариулж, бодсон санаснаа ний нуугүй ярина. Одоогийн ил тод байдал яг санагддаг. Хүн бүр дээр тогтоол гаргана. Нууцлахгүй, шууд л уншаад өгчихнө. Намаас сайн дураараа гарах нь гарцгааж, намын бат илэрхийлэх бөөн бөөнөөрөө намын хороон дээр ирдэгсэн. Цэргийн хэлтэст цэргийн бүтгэл овоолгоостой. Залуу лам нар сүм хийддээ буцаж очсон нь энэ. Нударганчуудыг хавчдагаа болив. Тэгэхдээ ядуусыг хялайхгүй. Ерөнхий сайд Гэндэнгийн “Баяжихтун” гэдэг лоозон гарав. Нам, эвлэл, үйлдвэрчний ажилтнууд морин өртөөгөөр явах эрхгүй болов. Эдгээр байгууллагад төвөөс багахан төсөв хуваарилна. Түүгээр нь морь тэмээ худалдан авч унаагаа залгана. Нугалаа, завхралын өмнө МАХН давамгайлж байснаа шинэ эргэлтээс хойш засаг захиргаа давамгайлах эрхтэй болов. Аймгийн намын хорооын дэргэд Намын төв хянан шалгахын төлөөлөгч гэж бас нэг намын хороо байлаа. 1932 оны намар аймаг, хотын намын бүгд хурлаар Төв хянан шалгах комисс татан буугдаж, аймгийн намын комисс байгуулагдав. Уг комисс урьдах комиссын адил улс төр, аж ахуй гэхчлэн бүх ажилд дур мэдэн оролцох эрхгүй бөгөөд зөвхөн намын гишүүдтэйгээ ажиллаж, гишүүдийнхээ сахилга хариуцлагын асуудлыг авч хэлэлцэнэ. Намайг комиссын даргаар томилов. Ганц орон тоотой, гишүүд нь орон тооын бус. Тийнхүү нам хүртэл шинэ эргэлтийн бодлогод татагдсан юм. Монголд байсан төвдийн том лам Сүмбэр ренченбу Улаанбаатараас Өмнөговийг дайрч өмнөд хил нэвтрэв. Маш олон тэмээ ачаа, малтай явсан. Төвийн зөвшөөрөлтэй гээд ямар ч саадгүй, гаальгүй өнгөрүүлсэн. НТХ-оос тусгай төлөөлөгч хүртэл ухуулга хийж, ийнхүү хилээр чөлөөтэй гарах учиртай болохыг ярьж явсан. “Богдын хамаг алтыг аваад гарсан юм гэнэлээ” гэсэн яриа байдаг үнэн, худлыг бүү мэд. 1934 оны намар намын 9-р их хурлын өмнөхөн намайг Өмнөговь аймгийн намын хорооны даргаар, намын их хурлаар НТХ-ны гишүүнээр сонгосон юм. НТХ-ны гол дарга байсан Элдэв-Очир намынхаа их хуралд оролцож чадаагүй, өвчтэй гэртээ хэвтэж байлаа. Тэр радиогоор үг хэлсэн юмдаг. Их хурлын дараа НТХ-ны гишүүд Ленин клубын зүүхэнтэй, баруун тийшээ харсан том хөх хаалгатай хашаанд Элдэв-Очирын гэрт очиж хэвтэрт орсон түүнтэй уулзаж байсан юм.